b"\n_START_ARTICLE_\nHenry Petty-Fitzmaurice, 5. marki av Lansdowne\n_START_SECTION_\nBakgrunn og tidlig politisk karri\xc3\xa8re\n_START_PARAGRAPH_\nPetty-Fitzmaurice tilh\xc3\xb8rte en familie som hadde fostret en rekke liberale politikere, blant dem statsminister William Petty, 2. jarl av Shelburne. Han studerte ved University of Oxford. 21 \xc3\xa5r gammel arvet han tittelen som marki av Landsdowne, og tok sete i House of Lords._NEWLINE_Han ble i 1869 utnevnt til Lord of the Treasury i William Ewart Gladstones liberale regjering. Fra 1872 til 1874 var han statssekret\xc3\xa6r i krigsministeriet, og i 1880 ble han statssekret\xc3\xa6r for indiske sp\xc3\xb8rsm\xc3\xa5l.\n_START_SECTION_\nGeneralguvern\xc3\xb8r i Canada (1883\xe2\x80\x9388)\n_START_PARAGRAPH_\nLansdowne ble utnevnt til generalguvern\xc3\xb8r i Canada i 1883. Tiden som generalguvern\xc3\xb8r var preget av de \xc3\xb8konomiske nedgangstidene i landet. Den canadiske regjeringen vaklet p\xc3\xa5 grunn av en skandale knyttet til jernbaneutbyggingen (stillehavsskandalen). Videre truet nordvest-oppr\xc3\xb8ret i 1885 stabiliteten i landet._NEWLINE_Likevel reiste Landsdowne Canada p\xc3\xa5 kryss og tvers i 1885, og m\xc3\xb8tte representanter for urbefolkningen. Lansdowne utviklet i sin tid som generalguvern\xc3\xb8r en stor kj\xc3\xa6rlighet til Canadas ville natur og var b\xc3\xa5de en aktiv laksefisker og interessert i vintersport. Han kj\xc3\xb8pte ogs\xc3\xa5 en ferieeiendom i Quebec._NEWLINE_Da sp\xc3\xb8rsm\xc3\xa5let om fiskerettigheter f\xc3\xb8rte til vanskeligheter mellom USA og Canada, klart Lansdowne \xc3\xa5 forhandle frem en avtale begge parter kunne akseptere.\n_START_SECTION_\nVisekonge av India (1888\xe2\x80\x9394)\n_START_PARAGRAPH_\nLansdowne ble utnevnt til visekonge av India samme \xc3\xa5r som han forlot Canada. Han var visekonge fem til 1894, og returnerte deretter til England.\n_START_SECTION_\nKrigsminister\n_START_PARAGRAPH_\nLansdowne h\xc3\xb8rte til de liberalerne som hadde brutt ut av Liberal Party og dannet Liberal Unionist Party i 1886. Liberal Unionist Party samarbeidet n\xc3\xa6rt med de konservative, og ble etterhvert sl\xc3\xa5tt sammen med det konservative partiet._NEWLINE_I juni 1895 ble Lansdowne utnevnt til krigsminister i den konservative regjeringen til statsminister Salisbury. Han ble utsatt for kritikk i 1899 fordi den britiske h\xc3\xa6ren hadde v\xc3\xa6rt d\xc3\xa5rlig forberedt p\xc3\xa5 Den andre boerkrigen.\n_START_SECTION_\nUtenriksminister\n_START_PARAGRAPH_\nEtter den konservative valgseieren i november 1900 reorganiserte Salisbury regjeringen, og utnevnte Landsdowne til utenriksminister. Han fortsatte som utenriksminister under Salisburys etterf\xc3\xb8lger Arthur Balfour. Som utenriksminister inngikk han en allianse med Japan i 1902, og fremforhandlet i 1904 entente cordiale med den franske utenriksministeren, Theophile Delcass\xc3\xa9.\n_START_SECTION_\nSenere karri\xc3\xa8re\n_START_PARAGRAPH_\nEtter den liberale seieren i valget i januar 1906 ble Lansdowne leder for den konservative opposisjonen i House of Lords. I denne funksjonen spilte han en viktig rolle i Arthur Balfours plan for \xc3\xa5 stanse det liberale partiets politikk gjennom det konservative flertallet i House of Lords._NEWLINE_Han fikk Overhuset til \xc3\xa5 avvise den liberale regjeringens forslag om et People's Budget, et radikalt velferdsprogram som innf\xc3\xb8rte en rekke nye skatter rettet mot de rikeste, i 1909. Etter at de liberale hadde vunnet to valg i 1910 med l\xc3\xb8fte om \xc3\xa5 reformere Overhuset og fjerne dets vetomakt, og etter en rekke mislykkede forhandlinger der Lansdowne var sentral, truet de liberale med \xc3\xa5 anbefale kongen \xc3\xa5 utnevne hundrevis av nye liberale medlemmer av Overhuset, dersom Overhuset ikke gikk med \xc3\xa5 oppheve sin egen vetomakt. Lansdowne og andre konservative ledere gikk derfor med \xc3\xa5 stemme for en lov som gjorde det mulig for Underhuset \xc3\xa5 vedta lover uten Overhusets samtykke._NEWLINE_I 1915 ble Lansdowne minister uten portef\xc3\xb8lje i Herbert Henry Asquiths koalisjonsregjering, men fikk ikke noen post i David Lloyd Georges regjering som ble dannet \xc3\xa5ret etter.\n_START_SECTION_\nUtmerkelser\n_START_PARAGRAPH_\nLansdowne ble hedret med en rekke ordener og utmerkelser. Utnevnelsen til ridder av Hoseb\xc3\xa5ndordenen var den fremste av disse. Han ble ogs\xc3\xa5 utnevnt til ridder storkommand\xc3\xb8r av Indias stjerneorden, ridder storkors av Sankt Mikaels og Sankt Georgs orden og ridder storkommand\xc3\xb8r av Den indiske imperieordenen. _NEWLINE_Han var medlem av Det kongelige r\xc3\xa5d."